b'\n_START_ARTICLE_\nOsnovna \xc5\xa1ola narodnega heroja Maksa Pe\xc4\x8darja Ljubljana - \xc4\x8crnu\xc4\x8de\n_START_PARAGRAPH_\nOsnovna \xc5\xa1ola narodnega heroja Maksa Pe\xc4\x8darja Ljubljana-\xc4\x8crnu\xc4\x8de je osnovna \xc5\xa1ola, pristojna za \xc4\x8cetrtno skupnost \xc4\x8crnu\xc4\x8de. Poimenovana je po narodnem heroju Maksu Pe\xc4\x8darju. Deluje v dveh stavbah, na Dunajski 390 in \xc4\x8crnu\xc5\xa1ki 9._NEWLINE_Trenutno je na \xc5\xa1oli 62 u\xc4\x8diteljev in okrog 700 u\xc4\x8dencev. Trenutna ravnateljica je Zlatka Vlasta Zgonc, pomo\xc4\x8dnici ravnateljice pa Tatjana An\xc4\x8dnik in Alenka Velkavrh.\n_START_SECTION_\nZgodovina\n_START_PARAGRAPH_\nPrva osnovna \xc5\xa1ola na \xc4\x8crnu\xc4\x8dah, ki je imela le eno u\xc4\x8dilnico, je za\xc4\x8dela obratovati leta 1847 v dana\xc5\xa1nji Severjevi hi\xc5\xa1i ob \xc5\xbeupni\xc5\xa1\xc4\x8du ob \xc4\x8crnu\xc5\xa1nici. Najprej so v njej u\xc4\x8dili cerkovniki in prvi u\xc4\x8ditelj v njej je bil Franc Duhnar iz Meng\xc5\xa1a. Leta 1898 je bila v neposredni bli\xc5\xbeini sedanje zgrajena nova \xc5\xa1ola z dvema u\xc4\x8dilnicama._NEWLINE_Leta 1938 je bila zgrajena nova\xc2\xa0\xc2\xbbljudska \xc5\xa1ola\xc2\xab, ob Dunajski cesti, v kateri pouk poteka \xc5\xa1e danes. Med drugo svetovno vojno, ko so \xc4\x8crnu\xc4\x8de zasedli Nemci, je pouk potekal okrnjeno in v nem\xc5\xa1\xc4\x8dini, tako da so bili otroci v tem \xc4\x8dasu prikraj\xc5\xa1ani za normalno izobrazbo._NEWLINE_Po koncu vojne je bila \xc5\xa1ola organizirana kot \xc5\xa1estrazrednica. \xc5\xa0tevilo u\xc4\x8dencev se je zelo hitro ve\xc4\x8dalo in leta 1947 je bila \xc5\xa1olska zgradba obnovljena._NEWLINE_Leta 1956 je \xc5\xa1ola pre\xc5\xa1la na osemletni sistem. Leta 1958 je bila poimenovana po narodnem heroju Maksu Pe\xc4\x8darju._NEWLINE_Leta 1961 je Gradbeno podjetje \xc4\x8crnu\xc4\x8de zgradilo prizidek \xc5\xa1ole. Leta 1963 je bila zgrajena tudi telovadnica in kmalu zatem preurejena zunanja okolica. Kljub vsemu je prostorska stiska postajala vse ve\xc4\x8dja in na za\xc4\x8detku sedemdesetih let so morali otroci obiskovati pouk v dveh izmenah ter v prostorih vrtca in se voziti na O\xc5\xa0 Mirana Jarca in tedanjo O\xc5\xa0 Borisa Kidri\xc4\x8da._NEWLINE_Leta 1978 je bila s pomo\xc4\x8djo samoprispevka zgrajena nova \xc5\xa1olska stavba na \xc4\x8crnu\xc5\xa1ki 9 in od takrat pouk poteka v obeh stavbah. Nekaj let po zgraditvi nove stavbe so pouk obiskovali tudi otroci iz Trzina._NEWLINE_Leta 1996 je bil zgrajen prizidek k stavbi na \xc4\x8crnu\xc5\xa1ki 9, v katerem domujejo razredi razredne stopnje. Leta 1999 sta bili temeljito prenovljeni u\xc4\x8dilnici za pouk kemije in fizike ter leta 2000 v stavbo ume\xc5\xa1\xc4\x8dena ve\xc4\x8dja zbornica. Tega leta so bila tudi postavljena nova igrala na igri\xc5\xa1\xc4\x8du pri stavbi na Dunajski 390.'